A TANÁCS HATÁROZATA
(2007. november 8.)
a Szlovén Köztársaság felhatalmazásáról az atomenergia területén való polgári jogi felelősségről szóló, 1960. július 29-i Párizsi Egyezményt módosító, 2004. február 12-i jegyzőkönyv Európai Közösség érdekében történő megerősítésére
(2007/727/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 61. cikke c) pontjára és 67. cikkére, a 300. cikk (2) bekezdése első albekezdésével és a 300. cikk (3) bekezdése második albekezdésével összefüggésben,
tekintettel a Bizottság javaslatára,
tekintettel az Európai Parlament hozzájárulására,
mivel:
(1)
Az 1964. január 28-i kiegészítő jegyzőkönyvvel és az 1982. november 16-i jegyzőkönyvvel módosított, az atomenergia területén való polgári jogi felelősségről szóló, 1960. július 29-i Párizsi Egyezményt (a továbbiakban: Párizsi Egyezmény) módosító 2004. február 12-i jegyzőkönyv (a továbbiakban: a jegyzőkönyv) olyan rendelkezéseket tartalmaz, amelyek érintik a polgári és kereskedelmi ügyekben a joghatóságról, valamint a határozatok elismeréséről és végrehajtásáról szóló, 2000. december 22-i 44/2001/EK tanácsi rendeletben (1) megállapított szabályokat. Ezen a területen a Közösség kizárólagos hatáskörrel rendelkezik.
(2)
A 2003/882/EK határozattal (2) a Tanács felhatalmazta azon tagállamokat, amelyek a Párizsi Egyezmény szerződő felei, a jegyzőkönyvnek a Közösség érdekében történő aláírására.
(3)
A 2004/294/EK határozattal (3) a Tanács ugyanezen tagállamokat felhatalmazta a jegyzőkönyvnek a Közösség érdekében történő megerősítésére, vagy az ahhoz történő csatlakozásra. Azon határozat 2. cikkével összhangban a tagállamoknak meg kellett tenniük a szükséges lépéseket, hogy lehetőleg 2006. december 31-e előtt egyidejűleg helyezzék letétbe a jegyzőkönyvvel kapcsolatos megerősítő vagy csatlakozási okiratukat.
(4)
A 2004/294/EK határozatnak azon tagállamok a címzettjei, amelyek 2004. március 8-án a Közösség tagjai voltak, Ausztria, Dánia, Írország és Luxemburg kivételével, ahogy ez a határozat 1. cikke (3) bekezdésének és 4. cikkének összekapcsolt alkalmazásából is kitűnik.
(5)
A Szlovén Köztársaság a Párizsi Egyezmény szerződő fele, és a saját nevében 2004. február 12-én írta alá a jegyzőkönyvet. Mivel a 2004/294/EK határozatnak csak egyes tagállamok a címzettjei, a Szlovén Köztársaság az Európai Unióhoz való 2004. május 1-jei csatlakozásakor a 2003-as csatlakozási okmány 53. cikke értelmében - nem tekinthető az említett határozat címzettjének.
(6)
A 44/2001/EK rendelet kötelezi az Egyesült Királyságot és Írországot, így ezek a tagállamok részt vesznek e határozat elfogadásában.
(7)
Az Európai Unióról szóló szerződéshez és az Európai Közösséget létrehozó szerződéshez csatolt, Dánia helyzetéről szóló jegyzőkönyv 1. és 2. cikkének megfelelően Dánia nem vesz részt e határozat elfogadásában, valamint az rá nézve nem kötelező és nem alkalmazandó.
(8)
A jegyzőkönyv Szlovén Köztársaság általi megerősítése nem sérti a Közösség azon tagállamainak helyzetét, amelyek a Párizsi Egyezménynek nem szerződő felei,
ELFOGADTA EZT A HATÁROZATOT:
1. cikk
A Közösség hatáskörének sérelme nélkül, a Szlovén Köztársaság a Közösség érdekében megerősíti a Párizsi Egyezményt módosító jegyzőkönyvet.
A megerősítés nem sérti a Közösség azon tagállamainak helyzetét, amelyek a Párizsi Egyezménynek nem szerződő felei.
2. cikk
A Szlovén Köztársaság megteszi a szükséges lépéseket, hogy a jegyzőkönyvvel kapcsolatos megerősítő okiratát letétbe helyezze lehetőleg azon többi tagállammal egyidejűleg, amelyek a 2004/294/EK határozat címzettjei.
3. cikk
A Szlovén Köztársaság a jegyzőkönyv megerősítésekor írásban tájékoztatja a Gazdasági Együttműködési és Fejlesztési Szervezet főtitkárát, hogy a megerősítés e határozatnak megfelelően történt.
4. cikk
Ennek a határozatnak a Szlovén Köztársaság a címzettje.
Kelt Brüsszelben, 2007. november 8-án.